भारत में कोविड-19 के स्वस्थ हुए लोगों की संख्या 30 लाख के पार, स्वस्थ होने की दर 77 प्रतिशत से अधिक
भारत में शुक्रवार को कोविड-19 से स्वस्थ हुए रोगियों की संख्या 30 लाख के पार चली गयी और स्वस्थ होने की दर 77 प्रतिशत से अधिक हो गयी। केंद्रीय स्वास्थ्य मंत्रालय ने शुक्रवार को यह जानकारी देते हुए कहा कि आंकड़े संक्रमण से उबरने वाले लोगों की संख्या में लगातार वृद्धि दर्शाते हैं।
नयी दिल्ली: भारत में शुक्रवार को कोविड-19 से स्वस्थ हुए रोगियों की संख्या 30 लाख के पार चली गयी और स्वस्थ होने की दर 77 प्रतिशत से अधिक हो गयी। केंद्रीय स्वास्थ्य मंत्रालय ने शुक्रवार को यह जानकारी देते हुए कहा कि आंकड़े संक्रमण से उबरने वाले लोगों की संख्या में लगातार वृद्धि दर्शाते हैं। मंत्रालय ने एक बयान में कहा कि केंद्र की ‘टेस्ट (जांच), ट्रैक (रोगी का पता लगाने), ट्रीट (उपचार)’ रणनीति का एक लक्ष्य कोविड-19 से मृत्यु दर को कम करना है। उसने कहा कि स्वस्थ होने वाले लोगों की संख्या बढ़ाने तथा लोगों की जान बचाने के लिए चिकित्सा देखभाल के एक समान मानकीकृत स्तर को प्रदान करने के लिहाज से क्लीनिकल उपचार प्रोटोकॉल मजबूत करने पर ध्यान दिया गया है।मंत्रालय ने कहा, ‘‘भारत में न केवल संक्रमण के मामलों में मृत्यु दर वैश्विक औसत से कम है और तेजी से घट रही है, बल्कि इस समय इलाज करा रहे रोगियों में बहुत कम संख्या यानी 0.5 प्रतिशत से भी कम मरीज वेंटिलेटर पर हैं।’’ उसने बताया कि आंकड़े ये भी बताते हैं कि केवल दो प्रतिशत मरीज आईसीयू में हैं तथा इलाज करा रहे रोगियों में से 3.5 प्रतिशत से भी कम ऑक्सीजन सपोर्ट वाले बिस्तरों पर हैं। इन उपायों के परिणाम स्वरूप भारत में कोविड-19 के स्वस्थ हुए रोगियों की संख्या शुक्रवार को 30,37,151 पहुंच गयी। देश में पिछले 24 घंटे में कोरोना वायरस के 66,659 रोगियों के स्वस्थ होने के साथ भारत लगातार आठ दिन से 60,000 से अधिक मरीजों के संक्रमण से उबरने के मार्ग पर लगातार बढ़ रहा है। मंत्रालय ने कहा कि कोविड-19 रोगियों के स्वस्थ होने की दर 77.15 प्रतिशत है जो दर्शाता है कि पिछले कई महीने से संक्रमण से ठीक होने वाले मरीजों की संख्या में लगातार इजाफा हो रहा है। स्वास्थ्य मंत्रालय ने शुक्रवार को कहा कि लगातार दो दिन (बुधवार और बृहस्पतिवार) कोविड-19 की 11.70 लाख से ज्यादा जांच की गयी है । देश में अब तक 4,66,79,145 जांच हो चुकी हैं और रोजाना की संक्रमण दर 7.5 प्रतिशत से नीचे है । मंत्रालय ने रेखांकित किया, ‘‘रोजाना ज्यादा जांच के बावजूद संक्रमण दर 7.5 प्रतिशत से कम है जबकि कुल संक्रमण दर 8.5 प्रतिशत से नीचे है। ’’ मंत्रालय के सुबह आठ बजे अपडेट आंकड़ों के मुताबिक संक्रमण से 30,37,151 लोग ठीक हो चुके हैं । ठीक होने की दर 77.15 प्रतिशत हो गयी है जबकि मृत्यु दर घटकर 1.74 प्रतिशत हो गयी है । केंद्र के नेतृत्व में राज्यों और केंद्र शासित प्रदेशों द्वारा प्रभावी तरीके से लागू ‘जांच, संपर्क का पता लगाने और उपचार’ की रणनीति की बदौलत ये नतीजे मिले हैं। मंत्रालय ने जोर दिया कि कोई भी अन्य देश जांच के इस स्तर को हासिल नहीं कर सका है । लगातार ज्यादा से ज्यादा जांच के कारण संक्रमित व्यक्ति का जल्द पता लग रहा है और उन्हें तुरंत पृथक-वास में भेजा जा रहा और समय से उपचार किया जा रहा है। मंत्रालय ने कहा, ‘‘मृत्यु दर एक प्रतिशत से कम करने का लक्ष्य तय किया गया है । इसके तहत मृत्यु दर 1.74 प्रतिशत हो चुकी है । ’’ रोजाना 10 लाख से ज्यादा जांच की जा रही है। बृहस्पतिवार को कुल 11,69,765 नमूनों की जांच की गयी। मंत्रालय ने कहा, ‘‘रोजाना जांच में तेज बढ़ोतरी के साथ अब तक कुल मिलाकर करीब 4.7 करोड़ जांच हो चुकी हैं । कुल 4,66,79,145 नमूनों की जांच की गयी।’’ देश में पिछले 24 घंटे में कोविड-19 के 83,341 नए मामले आने से संक्रमितों की संख्या बढ़कर 39,36,747 हो गयी है। संक्रमण के कारण 1,096 और मरीजों की मौत होने से मृतकों की संख्या बढ़कर 68,472 हो गयी है।